Scandalul în care este implicat Gabriel Oprea ia amploare de la o zi la alta, pe fondul lipsei de comunicare a vicepremierului, căruia pare să nu-i pese că un polițist din coloana sa oficială și-a pierdut viața în timp ce se afla în misiune. Cazul lui Oprea este asemănător, până la un punct, cu cel a fostului președinte Traian Băsescu.

În 3 octombrie 2006, o mașină a SPP, care făcea parte din coloana oficială a lui Băsescu a accidentat grav o femeie, în curtea Romexpo. Președintele venise aici pentru a lua parte la deschiderea Târgului Tehnic Internațional și a Salonului Internațional „Inventika”.

Coloana oficială ajunsese la Romexpo, în jurul orei 11.30, iar în fața acesteia, la aproximativ 400 de metri, circula un autotursim Dacia Logan, aparținând Administrației Prezidențiale. În acel moment, pe drumul respectiv se afla Petronela Săndulescu (23 de ani), care trecea strada fără să se asigure. Ea traversase drumul și ajunsese la câțiva metri de trotuar. A observat foarte târziut Dacia Logan care se îndrepta spre Pavilionul Romexpo, așa că s-a speriat și s-a întors, sărind efectiv pe capota mașinii.

traian_basescu_accident.jpg Băsescu nu a plecat de la locul accidentului până ce femeia nu a fost dusă la spital Foto: arhiva Click!

În urma impactului, femeia a fost proiectată aproximativ un metru pe ciment, suferind mai multe răni. Imediat după producerea accidentului, la fața locului, a ajuns și președintele Traian Băsescu. Acesta a coborât din mașină și s-a îndreptat spre victimă pentru a vedea care este starea ei. Petronela a fost transportată imediat la Spitalul Elias, chiar de către șoferul Loganului care o lovise. Ea a fost internată cu un politraumatism cranio-cerebral minor, o rană la nivelul scalpului și o fractură la umărul drept.

Vicepremierul Gabriel Oprea trece în viteză pe lângă accident

gabriel_oprea.jpg Vicepremierul Gabriel Oprea nici măcar nu a încetinit să vadă ce s-a întâmplat cu poliţistul Foto: arhiva Click!

La nouă ani distanță, pe 20 octombrie 2015, Bogdan Cosmin Gigină (28 de ani), polițistul-motociclist care deschidea coloana oficială a vicepremierului și ministrului de interne Gabriel Oprea, moare într-un accident cumplit. Mașina Audi în care se afla Oprea trece în viteză peste gardul care împrejmuise groapa în care zăcea poliţistul într-o baltă de sânge.

motocicleta-politistului.jpg Poliţistul Bogdan Gigină a murit în timp ce se afla în coloana oficială a ministrului Gabriel Oprea Foto: Click!

După șase zile de la accident și după ce oamenii au ieșit, duminică, în stradă și i-au cerut demisia, Oprea s-a hotărât să facă o declarație de presă. Așadar, acesta va apărea în fața ziariștilor, la ora 11.00, la sediul Ministerului Afacerilor Interne. Potrivit Digi24, jurnaliștii n-ar avea voie să pună întrebări.

bogdan-gigina.jpg Bogdan Gigină a murit la 28 de ani, fiind condus ieri pe ultimul drum

Cu cine mai era Oprea în maşină?

Deputatul PNL Dan Cristian Popescu susține că, în mașina vicepremierului Gabriel Oprea se mai aflau, în momentul accidentului, alte două persoane, „între care și o consilieră”.

„Am informația că, la momentul producerii accidentului, în mașina domnului Oprea se mai aflau două persoane, între care și o consilieră, se aude, suspect de apropiată!", a scris Popescu pe Facebook. Detalii aici!